CELEX: 62008TN0167
Language: el
Date: 2008-05-09 00:00:00
Title: Υπόθεση T-167/08: Προσφυγή της 9ης Μαΐου 2008 — Microsoft κατά Επιτροπής

5.7.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/41
            
         Προσφυγή της 9ης Μαΐου 2008 — Microsoft κατά Επιτροπής
   (Υπόθεση T-167/08)
   (2008/C 171/80)
   Γλώσσα διαδικασίας: η αγγλική
   Διάδικοι
   
      Προσφεύγουσα: Microsoft Corp. (εκπρόσωποι: J.-F. Bellis, δικηγόρος, I. Forrester, QC)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση C(2008) 764 τελικό της Επιτροπής ΕΚ, της 27ης Φεβρουαρίου 2008, περί καθορισμού του οριστικού ποσού της ημερήσιας χρηματικής ποινής που επιβλήθηκε στη Microsoft με την απόφαση C(2005) 4420 τελικό·
            
         
               —
            
            
               επικουρικά, να ακυρώσει ή να μειώσει την επιβληθείσα χρηματική ποινή·
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Με απόφαση της 10ης Νοεμβρίου 2005 εκδοθείσα δυνάμει του άρθρου 24, παράγραφος 1, του κανονισμού 1/2003 (1) η Επιτροπή επέβαλε στην προσφεύγουσα ημερήσια χρηματική ποινή επειδή δεν εξεπλήρωσε την υποχρέωσή της να παράσχει στις ενδιαφερόμενες επιχειρήσεις, με εύλογους όρους και χωρίς να εισάγει δυσμενείς διακρίσεις, τα απαραίτητα πληροφοριακά στοιχεία που καθιστούν δυνατή τη διαλειτουργικότητα, σύμφωνα με το άρθρο 5, στοιχείο α', της αποφάσεως 2007/53/ΕΚ της Επιτροπής, της 24ης Μαρτίου 2004 (2). Η προσβαλλόμενη απόφαση καθόρισε το οριστικό ποσό της ημερήσιας χρηματικής ποινής για την περίοδο από 21 Ιουνίου 2006 μέχρι και 21 Οκτωβρίου 2007 σε 899 εκατομ. ευρώ. Η προσφεύγουσα ζητεί την ακύρωση της βαλλόμενης αποφάσεως για τους ακόλουθους λόγους:
   
               1.
            
            
               Η Επιτροπή έσφαλε επιβάλλοντας ημερήσια χρηματική ποινή στη Microsoft για να την υποχρεώσει να ζητεί «εύλογο» χρηματικό αντάλλαγμα χωρίς προηγουμένως να διευκρινίσει ποιο χρηματικό ποσό θα ήταν κατά την Επιτροπή «εύλογο», ώστε να παράσχει τη δυνατότητα στη Microsoft να γνωρίζει τι θα έπρεπε να πράξει για να αποφύγει την επιβολή της ποινής αυτής.
            
         
               2.
            
            
               Η Επιτροπή υπέπεσε σε πρόδηλο σφάλμα εκτιμήσεως και παρέβη το άρθρο 253 ΕΚ συνάγοντας ότι οι τιμές που περιλαμβάνονταν στους δημοσιευθέντες τιμοκαταλόγους της Microsoft δεν ήταν εύλογες και αντέβαιναν προς την απόφαση του 2004 χωρίς να λάβει υπόψη ότι (i) οι εν λόγω τιμοκατάλογοι αποσκοπούσαν ρητά να διευκολύνουν τις διαπραγματεύσεις μεταξύ Microsoft και των επιθυμούντων να λάβουν άδεια προσβάσεως στο σχετικό λογισμικό και χρήσεώς του και ότι (ii) η Microsoft, κατόπιν διαβουλεύσεως με την Επιτροπή, δημιούργησε έναν μηχανισμό όπου το τρίτο πρόσωπο αμοιβαίας εμπιστοσύνης (trustee) θα επανεξέταξε τις τιμές που πρότεινε η Microsoft αν κάποιος από τους επιθυμούντες να λάβουν άδεια προσβάσεως στο λογισμικό και χρήσεώς του αδυνατούσε να συνάψει σχετική συμφωνία ταυτόσημο προς τον μηχανισμό που είχε προβλέψει η ίδια η Επιτροπή στο πλαίσιο της αποφάσεώς της NDC Health/IMS Health: Ασφαλιστικά μέτρα (απόφαση «IMS Health») (3). Η Επιτροπή υπέπεσε επίσης σε πρόδηλο σφάλμα εκτιμήσεως καθόσον (i) δεν εξετίμησε δεόντως το γεγονός ότι οι τιμές των ως άνω δημοσιευθέντων τιμοκαταλόγων καθορίζονταν από τη Microsoft σε επίπεδα χαμηλότερα από εκείνα των τιμών τις οποίες ένα τρίτος εμπειρογνώμων θεώρησε εύλογες, (ii) δεν εξετίμησε δεόντως το γεγονός ότι κανείς από τους επιθυμούντες να λάβουν άδεια προσβάσεως στο σχετικό λογισμικό και χρήσεώς του δεν βρέθηκε σε αδυναμία να συνάψει συμφωνία με τη Microsoft και (iii) παρέλειψε να λάβει υπόψη το γεγονός ότι οι λαμβάνοντες τη λεγόμενη «no patent» άδεια προσβάσεως στο σχετικό λογισμικό και χρήσεώς του (παρέχουσα δυνατότητα χρήσεως των καινοτόμων εφαρμογών) αποκτούν επίσης δικαίωμα χρήσεως των καλυπτόμενων από δίπλωμα ευρεσιτεχνίας εφαρμογών της Microsoft.
            
         
               3.
            
            
               Η Επιτροπή υπέπεσε σε πρόδηλο σφάλμα εκτιμήσεως ζητώντας από τη Microsoft να αποδείξει ότι τα επιχειρηματικά της απόρρητα αποτελούσαν καινοτομίες δυνάμενες να καλυφθούν από δίπλωμα ευρεσιτεχνίας που να δικαιολογούν την απαίτηση καταβολή δικαιωμάτων έναντι της αδείας προσβάσεως στα απόρρητα αυτά. Η Επιτροπή παρέβη επίσης το άρθρο 253 ΕΚ μη λαμβάνοντας υπόψη διάφορα επιχειρήματα που προέβαλε η Microsoft με βάση εκθέσεις συνταχθείσες από ειδικούς στον τομέα των ευρεσιτεχνιών, που ήταν επικριτικές έναντι της στάσεως της Επιτροπής.
            
         
               4.
            
            
               Η Επιτροπή παρέβη το άρθρο 233 ΕΚ παραλείποντας να λάβει τα αναγκαία μέτρα προκειμένου να συμμορφωθεί προς την απόφαση του Πρωτοδικείου στην υπόθεση T-201/04 (4), καθόσον η Επιτροπή στήριξε τις εκτιμήσεις που περιλαμβάνονται στις εκθέσεις τις οποίες συνέταξε ο trustee σε έγγραφα που περιήλθαν στην κατοχή της κατόπιν της ασκήσεως εξουσιών έρευνας τις οποίες το Πρωτοδικείο έκρινε παράνομες.
            
         
               5.
            
            
               Η Επιτροπή προσέβαλε το δικαίωμα ακροάσεως της Microsoft, διότι δεν παρέσχε στην εταιρία αυτή τη δυνατότητα να γνωρίσει την άποψή της μετά το πέρας της περιόδου αναφοράς για την οποία επιβάλλεται χρηματική ποινή στη Microsoft, καθώς και εμποδίζοντας τη Microsoft να σχολιάσει κάθε ουσιαστιική πτυχή της υποθέσεως.
            
         
               6.
            
            
               Το ύψος της ημερήσιας χρηματικής ποινής είναι υπερβολικό και αντίθετο προς την αρχή της αναλογικότητας. Μεταξύ άλλων, η Επιτροπή παρέλειψε να λάβει δεόντως υπόψη το γεγονός ότι η προσβαλλόμενη απόφαση απλώς συμπεραίνει ότι τα δικαιώματα που θεωρείται ότι απαιτεί να της καταβάλλονται η Microsoft βάσει μιας συγκεκριμένης αδείας (της λεγόμενης «no patent») δεν ήταν εύλογα, οπότε δεν θέτει υπό αμφισβήτηση (i) τα δικαιώματα των οποίων την καταβολή θεωρείται ότι ζητεί η Microsoft για την παραχώρηση αδείας χρησιμοποιήσεως των δικαιωμάτων διανοητικής ιδιοκτησίας όσον αφορά το σύνολο των σχετικών με τη διαλειτουργικότητα πληροφοριακών στοιχείων τα οποία πρέπει να αποκαλύψει η Microsoft βάσει του άρθρου 5 της αποφάσεως του ή (ii) την πληρότητα και την ακρίβεια των σχετικών με τη διαλειτουργικότητα πληροφοριακών στοιχείων.
            
         
      (1)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (Κείμενο που παρουσιάζει ενδιαφέρον για τον ΕΟΧ), ΕΕ 2003 L 1, σ. 1.
   
      (2)  Απόφαση της Επιτροπής, της 24ης Μαΐου 2004, σχετικά με διαδικασία βάσει του άρθρου 82 της Συνθήκης ΕΚ και του άρθρου 54 της Συμφωνίας για τον ΕΟΧ κατά της Microsoft Corporation (Υπόθεση COMP/C-3/37.792 — Microsoft) [κοινοποιηθείσα υπό τον αριθμό Ε(2004) 900], ΕΕ 2007 L 32, σ. 23.
   
      (3)  Απόφαση 2002/165/ΕΚ της Επιτροπής, της 3ης Ιουλίου 2001, σχετικά με διαδικασία βάσει του άρθρου 82 της Συνθήκης ΕΚ (Υπόθεση COMP D3/38.044 — NDC Health/IMS Health: ασφαλιστικά μέτρα) [κοινοποιηθείσα υπό τον αριθμό Ε(2001) 1695], ΕΕ 2002 L 59, σ. 18.
   
      (4)  Υπόθεση T-201/04, Microsoft κατά Επιτροπής, που δεν έχει δημοσιευθεί ακόμη στη Συλλογή.